Oupa verdrink voor kleinkind naby Hermanus | Maroela Media
Hermanus. (Foto: Verskaf)
'n 66-jarige man het verdrink nadat hy deur sterk seestrome by Grotto-Oos naby Hermanus meegesleur is. Hy het saam met sy dogter en kleinkind naby die mond van die strandmeer gestap.
Volgens die Nasionale Seereddingsinstituut (NSRI) het hy en sy kleinseun (9) moontlik in die vlak water van die strandmeer gestap net voordat hy deur die stroom meegesleur is. Die oewer van die strandmeer het verlede week gedurende 'n hewige reënbui meegegee.
Luidens 'n verklaring deur die NSRI is die man deur sy dogter en 'n bystander uit die water gehelp.
"Die bystander het onmiddellik begin om kardiopulmonêre resussitasie toe te pas en lede van die NSRI-span in Hermanus, die polisie en provinsiale nooddienste is van die voorval in kennis gestel," lui 'n verklaring deur die NSRI. "Toe paramedici van die NSRI die man bereik, was hy ongelukkig reeds dood. Die negejarige was ongedeerd."
Luidens die verklaring is die man se liggaam aan patoloë van die Wes-Kaapse gesondheidsdepartement oorhandig. Die polisie het 'n nadoodse ondersoek na die voorval begin.
Hoe traumaties moes dit vir die kleinkind gewees het, sterkte
Waarommword 'n nadoodse ondersoek gedoen? Oorsaak van dood is tog duidelik. Waarom die familie aan verdere trauma onderwerp?